मुंबई में अपने शो के बारे में मीडिया को जानकारी देते हुए आमिर खान ने कहा, "ये शो मुझे लोगों के दिलों से जुड़ने का मौका देगा. मुझे लगता है कि बात जब तक दिल तक ना पहुंचे, तब तक मजा नहीं आता. इस शो ने मुझे अपने आप से जुड़ना सिखाया. देश से जुड़ना सिखाया. ये मेरी जिंदगी का सबसे अहम हिस्सा बन चुका है."आमिर खान ने ये भी बताया कि इस शो ने उन्हें बहुत कुछ सिखाया. वो कहते हैं, "मैं शायद पहले रिश्तों को इतनी अहमियत नहीं देता था. जजमेंटल हो जाता था. लेकिन अब मैं आपने आपको सुधार रहा हूं. अब मुझे समझ में आने लगा है कि एक रिश्ता इंसान की जिंदगी के लिए कितना जरूरी होता है."आमिर के मुताबिक भारत में इतने प्रेरणादायी लोग हैं. जमीन से जुड़े इतने हीरो हैं जिनकी जिंदगी से काफी प्रेरणा ली जा सकती है.आमिर के इस शो का नाम होगा 'सत्यमेव जयते'. इसके लिए एक प्रमोशनल सॉन्ग भी बनाया गया है, जिसे प्रसून जोशी ने लिखा है और राम संपत ने संगीतबद्ध किया है. इस गाने के लिए भारत के विभिन्न प्रांतो में शूटिंग की गई.ये शो तीन-चार भाषाओं में आएगा और दूरदर्शन पर भी इसका प्रसारण किया जाएगा.शो रविवार को सुबह 11 बजे प्रसारित होगा. क्या आमिर रात को टीवी के प्राइम टाइम पर विभिन्न चैनलों पर आ रहे 'सास-बहू' सीरियलों से मुकाबला टालना चाहते थे. तो आमिर ने जवाब दिया, "मैं सास-बहू से नहीं डरता. रविवार सुबह का वक्त टीवी के लिए बहुत अहम होता है. इसी टाइम पर हम रामायण और महाभारत जैसे सीरियल देखा करते थे. इसलिए मैंने अपने शो के लिए ये वक्त चुना." आमिर ने बातों ही बातों में ये भी संकेत दिया कि वो महाभारत पर भी फिल्म बनाने के इच्छुक हैं.आमिर ने ये तो नहीं बताया कि 'सत्यमेव जयते' का प्रसारण कब शुरु होगा, लेकिन उम्मीद की जा रही है कि मई के महीने में ये टीवी पर शुरु होगा.